הרעב הגדול בסין

הרעב הגדול בסין הוא התקופה שבין השנים 1958–1961, שבמהלכהּ מתו מיליוני סינים מרעב. כפי הנראה זהו הרעב ההמוני הקטלני ביותר בהיסטוריה האנושית.

לפי הסטטיסטיקה של הממשלה הסינית, 15 מיליון איש מתו מרעב בתקופה זו, אולם מחקרים שונים מצביעים על מספרים גבוהים יותר, הנעים בין 20 ל-43 מיליון נספים.

אף על פי שהבצורת הייתה גורם תורם, זו הייתה במידה רבה קטסטרופה מעשה ידי אדם, שעל מאו דזה-דונג מוטלת האחריות הגדולה ביותר. הרעב היה תוצאה גם של הקפיצה הגדולה קדימה – תוכנית שערכה המפלגה הקומוניסטית של סין על מנת לתעש במהירות את המדינה. התוכנית נכשלה לחלוטין, וכתוצאה ממנה השתרר בסין רעב המוני, בין היתר מפני שסין שילמה במזון תמורת מכונות ייצור.

כקטסטרופה חברתית במהותה, הרעב הראה סימנים ברורים של מחדל. המחדל הגדול ביותר היה כישלונם של שליטי סין בהכרתת הרעב ובאופן מידי. עיון ברעב מראה באיזו קלות ניתן לסיימו (או למנוע אותו) ברגע שהממשלה תחליט לפעול - אך לממשלה הסינית לקח כמעט שלוש שנים לפעול. הוצאת כל האמצעים לייצור מזון פרטי (במקומות מסוימים אפילו כלי בישול), אילוץ איכרים לקומונות מנוהלות לא נכון והמשך ייצוא מזון היו הפעולות הגרועות ביותר. אספקת מזון מועדפת לערים ולאליטה השלטת הייתה המעשה המכוון של אספקה סלקטיבית.

באופן רשמי התקופה מכונה בסין "שלוש שנים של אסון טבע", "שלוש שנים של קשיים כלכליים" וכן "שלוש שנים מרות".

שלוש שנים של אסון טבע 
מקור אחד מהשמות לתקופה, "שלוש שנות אסונות הטבע", אשר ניתן על ידי הממשלה הסינית הוא בעיקר בבצורת והשיטפון ההרסני שהכה בסין. השיטפון קרה בין השנים 1959–1960 באזור הנהר הצהוב (黃河, חְוָאנְג חֶה), השישי באורכו בעולם, והשני באורכו בסין. הנהר זורם ממערב סין לשלוחה של הים הצהוב בצד המזרחי וזאת לצד אזורים מיושבים. נוסף על כך הבצורת הקשה אשר התחוללה בחצי מהמדינה, יחד עם השיטפון הפכו את המצב לקטסטרופה לאומית חמורה. אך, התמותה מרעב אשר פקדה את סין בשנים הללו הייתה אסון שאינו נבחן או נבדק כראוי ואף כמעט שהושתק לחלוטין בחמישים השנים האחרונות. הדברים הללו מעוררים תמיהה באשר לשם שנבחר, ויש המהרהרים כי אולי זהו ניסיון של אלו שבשלטון לטייח את אחריותם ולהאשים את הטבע ברעב הגדול שפקד וגבה חיים של מיליוני סינים.

קישורים חיצוניים

 אופיר דור, אסונות הטבע הכריעו: סין מכחישה משבר מזון, אך דורשת מתושביה לחסוך באוכל, גלובס שלי

הערות שוליים

רעב הגדול
אסונות מעשה ידי אדם
סין
מאו דזה-דונג
משברים כלכליים
היסטוריה של החקלאות
כלכלה מתוכננת